**ОТЧЕТ**

**за дейността на Адвокатски съвет Бургас през 2021г.**

Уважаеми колеги, представяме на вниманието Ви отчета за дейността на Адвокатският съвет на Адвокатска колегия-Бургас през изминалата 2021 година.

По необходимост, с оглед изтичането на мандата на настоящия Адвокатски съвет, в отчета са посочени и обобщаващи данни, касаещи периода от 21.02.2019г. (встъпването на АС) до момента.

Обявеното в страната извънредно положение и множеството наложени ограничения и нови изисквания към работата на всички държавни и общински органи и организации, произтичащи от епидемичната обстановка, се отрази и върху работата на Адвокатския съвет и канцеларията на Адвокатската колегия. Независимо от това Адвокатски съвет-Бургас положи всички усилия за осигуряване на нормални условия за работа, както на канцеларията и служителите в нея, така и на органите за управление на колегията – Адвокатски съвет, Контролен съвет и Дисциплинарен съд.

**І. Брой на вписаните в БАК адвокати, младши адвокати, адвокатски дружества и адвокатски съдружия**

Към 01.01.2021г. в АК-Бургас са вписани 677 адвокати и 13 мл.адвокати, или общо 690 адвокати.

Към 31.12.2021г. в АК-Бургас са вписани 671 адвокати и 9 мл.адвокати, или общо 680 адвокати.

От общият брой адвокати 370 са жени и 310 са мъже.

Към 31.12.2021г. в регистъра на адвокатските дружества при АК-Бургас са вписани 38 адвокатски дружества, в т.ч. и ЕАД.

Към 31.12.2021г. в регистъра на адвокатските съдружия при АК-Бургас са вписани 8 адвокатски съдружия.

Към 31.12.2021г. в регистъра на адвокатските сътрудници при АК-Бургас са вписани 16 адвокатски сътрудника.

През 2021г. в АК-Бургас са вписани 7 адвокати.

През 2021г. са отписани 15 адвокати, от които 11 по тяхно искане и 4 поради смърт (Румяна Георгиева Трифонова, Бонка Борисова Железарова-Баръмова, Александър Савов Даскалов и Анна Райкова Матеева-Ефтимова).

През 2021г. 3 адвокати са възобновили упражняването на адвокатска професия.

През 2021г. 5 адвокати са преустановили упражняването на адвокатска професия (2 по майчинство, 1 поради болест и 2 поради лишаване от право да упражняват адвокатската професия за определен период).

**ІІ. Заседания на Адвокатски съвет-Бургас**

През 2021г. се проведоха 31 заседания на АС-Бургас, от които 13 редовни и 18 извънредни (в т.ч. и онлайн). Взети бяха 527 решения. Някои от основните въпроси, които се наложи да решаваме през изминалата година бяха: постъпили жалби срещу колеги, проблеми на служебната защита и особеното представителство, приемане, прехвърляне и заличаване на адвокати от и в АК- Бургас, вписвания на промени по партидите на адвокатите в БАК, проблемите с несъбрания членски внос, разглеждане на молби по чл.36, ал.3 от ЗА за определяне на възнаграждение, молби за отпускане на помощи, сигнали от колеги за възпрепятстването им при упражняване на адвокатската професия, проблеми, произтичащи от епидемиологичната обстановка в страната, допускане до изпити за адвокати и младши адвокати, разглеждане на искания за писване в НБПП и администриране на заявления за промени в ЕР на НБПП и т.н.

Почти на всяко от заседанията на АС присъстваше председателят на контролния съвет Тодор Досев или друг член на КС.

**ІІІ. Дейност на Адвокатския съвет по стабилизиране на финансовото и документално състояние, оптимизиране на разходите и отчетността в АК-Бургас**

Уважаеми колеги,

1. Както Ви е известно настоящият Адвокатски съвет встъпи в длъжност на свое конститутивно заседание от 21.02.2019г., като завареното финансово и документално състояние на АК-Бургас беше трагично, а наличните парични средства по сметките и в касата на колегията драстично се разминаваха с отчетите на предходните органи на управление на колегията и обявените в НАП данни.

За действителното финансово и документално състояние на Адвокатска колегия – Бургас, ви уведомихме подробно на предходните Общи събрания, поради което няма да обременяваме отчета със същата информация. Ще цитирам само финалният извод на доклада от извършения през 2019г. одит на АК-Бургас: **„От направената съпоставка между установената документална наличност на парични средства към 21.02.2019 г. - 538 хил. лв. (сборът от крайните салда по група парични средства от Баланса към 31.12.2018 г. и нетните парични изменения за периода), спрямо фактически установената от извлеченията по банковите сметки към 21.02.2019 г. сума от 174 423.67 лв. и описаните съгл. протокол наличности в брой в размер на 149.11 лв. се констатираха разлики в по-малко на паричните средства в размер на 362 083.75 лв.“**

Това, което следва да бъде заявено отново е, че и към настоящия момент бившият административен секретар Т.Ненова и никой от членовете на предходните адвокатски и контролни съвети, не е посочил на какво се дължат констатираните от нас огромни парични липси и къде се намират липсващите средства.

Припомняме, че на основание решение №84 от 09.05.2019г. на АС-Бургас подадохме сигнал до Окръжна прокуратура Бургас за констатираната от нас липса на средства и евентуалното ангажиране на отговорността на виновните за липсата лица. Сигналът е входиран в БОП на 17.05.2019г.

 Извършената по сигнала ни проверка, приключи с мнение за образуване на досъдебно производство. След образуването на ДП и поради липсата на своевременни действия от страна на определения следовател, работата по производството се забави с месеци. След подаването на жалба от наша страна, беше назначен втори следовател, след което първият беше отведен. По досъдебното производство сме представили значителен обем документи, снета е информацията от компютъра на бившия административен секретар, извършени са множество разпити, изготвена е счетоводна експертиза, след което е назначено ново вещо лице, чието заключение към настоящия момент очакваме да бъде депозирано по делото, с разпореждане на наблюдаващия прокурор е назначена данъчна ревизия, като процесуалните действия продължават и към момента.

2. Назначените след проведен конкурс служители в АК-Бургас се справят качествено и отговорно с регулярните си служебните ангажименти и с множеството постоянно възникващи инцидентни задачи.

3. От встъпването на настоящия адвокатски съвет в длъжност се създадоха и се поддържат стриктно регистри входяща и изходяща кореспонденция, заповеден регистър, регистър дисциплинарни преписки, регистър сигнали, молби и др., касова книга. С цел препятстване на възможни злоупотреби и осъществяване на ежедневен контрол на постъпващите в брой парични средства, със заповед на председателя на АС № 26/12.06.2019 г. е определен максимален размер на касовата наличност в края на работния ден от 50 лева., а със заповед № 134/09.11.2021 г. размерът на касовата наличност е повишен на 100 лева. Всички средства над тази сума се внасят ежедневно по разплащателната сметка на колегията. Касовата книга се подписва ежедневно от председателя на АС.

3. Досиетата на адвокатите, младши адвокатите, адвокатските дружества, адвокатските съдружия и адвокатските сътрудници се съхраняват в закупените за целта метални шкафове тип картотека. Тук следва отново да припомня, че при встъпването на настоящия АС в длъжност, констатирахме липсата на значителен брой досиета на действащи и отписани адвокати.

4. Констатирахме и почти липса на документи за периода, през който осигуряването на адвокатите се извършваше чрез адвокатската колегия.

5. Считано от 01.05.2021г., вписването в единния регистър на адвокатите, се извършва по реда на новата Наредба №3 за реда за водене, съхраняване и достъп до регистрите на адвокатските колегии и единните адвокатски регистри, приета с решение №3042/20.11.2020г. на Висшия адвокатски съвет. Наредбата предвиди изцяло нов ред за водене, съхраняване и достъп на различни нива до регистрите, за което се извърши обучение на служителите в канцеларията. Заявленията заедно с прикачените документи се подават по електронен път, като по всяка преписка председателят назначава докладчик, след становището на когото преписката се разглежда на адвокатски съвет, взема се решение, което се отразява в ЕРА, след изтичането на срока за обжалване се подготвя разпореждане за вписване, което се подписва от председателя и от този момент съответното вписване в ЕРА е валидно.

6. С оглед привеждане на счетоводството на адвокатската колегия в съответствие с изискванията на Закона за счетоводството и счетоводните стандарти и стриктното спазване на счетоводната дисциплина, е сключен договор за счетоводно обслужване с една от водещите счетоводни фирми в региона. Счетоводната документация на АК-Бургас се съхранява от обслужващата фирма и в офиса на колегията, като може във всеки един момент да бъде проверена и анализирана.

С цел недопускане на заварената от нас липса на отчетност и първична счетоводна документация по събирането и обработването на членския внос, кочаните на ПКО се отпечатват с фабрично въведени номера на всеки ПКО.

7. И през изминалата година част от усилията ни бяха насочени към намаляване и оптимизиране на разходите за външни услуги, ползвани за нуждите на адвокатската колегия, в т.ч. за мобилни и стационарни телефонни услуги, електроенергия, доставчици на куриерски услуги, консумативи за електронните устройства в канцеларията. Нито един разход на колегията не е извършен без разходооправдателни документи.

- Подновихме сключения договор за изготвяне на оценка на риска и оценка на факторите на работната среда и изготвяне на необходимата документация, съгласно изискванията на ЗЗБУТ, Наредба №5 от 11.05.1999г. за реда, начина и периодичността на извършване на оценка на риска и Наредба №7 от 23.09.1999г. за минималните изисквания за здравословни и безопасни условия на труд на работните места и при използване на работното оборудване. Съгласно условията на договора и спецификацията към него са извършени измервания на параметрите на работната среда и работния процес, изготвена е оценка на риска, извършено е обучение на служителите, осъвременени са всички заповеди и инструкции за безопасна работа, изготвена е и оценка на риска за нов биологичен агент Коронавирус SARS-COV-2.

- Приподписахме с „ЕВН България Електроснабдяване“ ЕАД индивидуален договор за покупко-продажба на активна електрическа енергия при възможно най-изгодна с оглед потреблението ни цена на електрическата енергия.

- С цел опазване имуществото на колегията подновихме договора за застраховка, покриваща пакет от рискове, както и договора за охрана на офиса на колегията.

- С оглед значителното нарастване на банковите такси през последните месеци, проведохме разговори с обслужващата разплащателната ни сметка „Банка ДСК“ ЕАД, в резултат на което успяхме да договорим индивидуални преференциални условия за обслужване на сметката ни.

- С оглед въведените от банките значителни банкови такси за обслужване на влогове над 200 000 лева, както и с оглед размера на държавната защита на влоговете (до 200 000 лева), през 2021г. прехвърлихме сумата от 80 000 лева от сметката в „БДСК“ ЕАД в „Юробанк България“ АД („Пощенска банка“ АД). На 13.01.2022г. по същата причина прехвърлихме още 80 000 лева по тази сметка.

- През 2020г. по наша инициатива беше създаден и функционира нов сайт на Адвокатска колегия-Бургас, съвместим със сайта на Висшия адвокатски съвет. Изработването на сайта е заплатено изцяло от Висшия адвокатски съвет. През изминалата 2021г. година към сайта беше изградена и интегрирана закрита секция, достъпна за ползване от членовете на колегията.

- Успяхме да довършим започнатата през 2020г. дейност по събиране от ГРАО на данни за починали в предходни години адвокати и по тяхното заличаване в регистъра, както и по отписване на значителен брой адвокатски сътрудници, които от години не изпълняват тази функция.

8. С няколко свои решения АС-Бургас намали размера на вноската, дължима към Адвокатска колегия-Бургас, при прехвърляне на адвокати от друга адвокатска колегия в АК-Бургас за различни срокове Мотивите за горните решения бяха свързани с обстоятелството, че на територията на Адвокатска колегия-Бургас работят немалко адвокати, вписани в други адвокатски колегии. Те конкурират вписаните в АК-Бургас колеги на свободния пазар на адвокатските услуги, като в същото време заплащат дължимия месечен членски внос към други адвокатски колегии, а не в адвокатската колегия, в чийто район упражняват дейността си. Освен това след вписване в АК-Бургас, тези адвокати ще могат да се ползват и от услугите, които предоставя колегията на вписаните в нея адвокати, именно в района на упражняване на дейността си, в т.ч., но не само: участие в обучения, семинари и други форми за повишаване на квалификацията, организирани от АК-Бургас; поемане на особени представителства по дела в района на АК-Бургас, както и назначаване за служебни защитници по дела в района на АК-Бургас.

 **ІV. Обучения и повишаване на квалификацията на вписаните в АК адвокати**

1. В прогнозния план за провеждане на семинари за 2021 г. бяха заложени 11 актуални теми за обучение на адвокатите от АК-Бургас.

Поради въведените в страната противоепидемични мерки и забраната за провеждане на масови мероприятия, през 2021г. (на 03.07.2021г.) се проведе 1 семинар на тема:

„Електронни документи: материално-правен режим и актуални проблеми при упражняване на процесуални права по електронен път съобразно измененията на ГПК от 29.12.2020 г.“, лектор проф.Георги Димитров и д-р Гергана Върбанова.

Всички проведени от Центъра за обучение на адвокати онлайн семинари и обучения, бяха достъпни за членовете на колегията, като в тях се включиха значителен брой адвокати.

За огромно съжаление, въведеното в страната извънредно положение и наложените противоепидемични мерки и ограничения, не позволиха провеждането на останалите предвидени от АС обучения и семинари.

2. Във връзка с желанието на адвокатския съвет да продължи програмното обезпечаване на членовете на адвокатската колегия с една от най-ползваните бази данни с нормативни документи и съдебна практика подписахме нов едногодишен договор с „Апис Европа“ АД за 300 броя лицензи за ползване на онлайн (уеб) версиите на модули „АПИС Право“, „АПИС Процедури“, „АПИС Практика“, „АПИС Европраво“ и „Апис Регистър+“. Независимо от увеличените цени на стоките и услугите през последните месеци, след проведени разговори с представителите на „Апис Европа“ АД, успяхме да договорим същите параметри на договора без промяна в цената и за 2022г.

3. Както ви е известно и през 2021г. продължи ползването от всички желаещи адвокати на програмния продукт „Лакорда“, заплатен със средства на Висшият адвокатски съвет, като паролите могат да се получат от регионалния отговорник за АК-Бургас Маруся Димова.

4. На разположение на адвокатите от колегията е и библиотеката в канцеларията на БАК, съдържаща голям брой библиографски единици на правна тематика.

**V. Жалби, сигнали и дисциплинарна дейност**

- През 2021г. постъпиха 22 жалби и 11 сигнала срещу членове на БАК;

- По две от решенията на АС са подадени жалби до ВАдС, като и двете ни решения са потвърдени.

- През 2021г. са разгледани 79 дисциплинарни преписки срещу членове на АК-Бургас, от които 40 за неплатен членски внос и 39 други. Постъпили са 3 жалби срещу членове на органи на АК-Бургас, които са изпратени по компетентност до ВАдС. В резултат на това адвокатският съвет прие 17 решения за образуване на дисциплинарно производство за неплатен членски внос и 5 решения за образуване на дисциплинарно производство за други дисциплинарни нарушения;

- През 2021г. са внесени 23 дисциплинарни обвинения, по които са образувани дисциплинарни дела (2 по решения на АС от 2019г., 6 по решения на АС от 2020г. и 15 по решения на АС от 2021г.). Предстои внасянето на 7 нови дисциплинарни обвинения в Дисциплинарния съд. Като тук е мястото да уведомя, че към настоящия момент Дисциплинарният съд неоснователно отказва да образува нови дела с мотива, че мандатът им изтича.

**VІ. Изпълнение на бюджета за 2021г.**

Подробна информация за изпълнението на бюджета на АК-Бургас за 2021г. се съдържа във финансовия отчет на адвокатски съвет-Бургас.

Основните показатели по изпълнението на приходната и разходна част на бюджета са следните:

**ОТЧЕТ ЗА КАСОВОТО ИЗПЪЛНЕНИЕ НА БЮДЖЕТА ЗА ФИНАНСОВАТА 2021г. КЪМ 31.12.2021 ГОДИНА**

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| № | Наименование | Сума (лв) |  ОТЧЕТ Сума (лв) | ПРОЦЕНТ ИЗПЪЛНЕНИЕ |  РАЗЛИКА Сума (лв) |
|   | **РАЗДЕЛ А. ПРИХОДНА ЧАСТ** |   |   |   |   |
|   | **І. ПРИХОДИ ОТ ДЕЙНОСТТА** |   |   |   |   |
| 1 | Членски внос САК - при 691 адв. | 82920 | 78200,00 | 94,31% | 4720,00 |
| 2 | Членски внос за предходен период | 5900 | 5000,00 | 84,75% | 900,00 |
| 3 | Встъпителен членски внос | 12000 | 13000,00 | 108,33% | -1000,00 |
| 4 | Приходи по ЗПП | 36000 | 42547,00 | 118,19% | -6547,00 |
| 5 | 10% от събрания чл.внос, съгл.решение на ВАС | 10000 | 16494,40 | 164,94% | -6494,40 |
| 6 | За предоставени кочани с "договори" | 1510 | 1497,50 | 99,17% | 12,50 |
| 7 | Лихви по депозитни сметки | 250 | 214,48 | 85,79% | 35,52 |
| 8 | Възстановени разноски по дисциплинарни и съдебни производства | 300 | 0,00 | 0,00% | 300,00 |
|   | **ОБЩО ПРИХОДИ ОТ ДЕЙНОСТТА:** | **148880** | **156953,38** | **105,42%** | **-8073,38** |
|   |  |  |   |   |   |
|   | **РАЗДЕЛ Б. РАЗХОДНА ЧАСТ** |  |   |   |   |
|   | **ІІ. РАЗХОДИ ЗА ДЕЙНОСТТА** |  |   |   |   |
| 1 | Възнаграждения по трудови договори | 33000 | 30790,00 | 93,30% | 2210,00 |
| 2 | Социални и здравни осигуровки по трудови договори | 7000 | 5818,74 | 83,12% | 1181,26 |
| 3 | Възнаграждения по граждански договори | 9300 | 8578,32 | 92,24% | 721,68 |
| 4 | Консумативни разходи | 4000 | 3080,45 | 77,01% | 919,55 |
| 5 | Разходи за участие в годишно общо събрание, мероприятия организирани от ВАдС и др. | 8000 | 6909,36 | 86,37% | 1090,64 |
| 6 | Разходи във връзка с организиране и провеждане на общо събрание, форуми, тържества и други мероприятия | 7300 | 2473,85 | 33,89% | 4826,15 |
| 7 | Квалификационна дейност - организиране и провеждане на семинари | 8000 | 658,19 | 8,23% | 7341,81 |
| 8 | Абонамент АПИС | 7500 | 7499,00 | 99,99% | 1,00 |
| 9 | Разходи за администриране на правната помощ | 36000 | 18326,16 | 50,91% | 17673,84 |
| 10 | Дарения и социални помощи | 8500 | 4500,00 | 52,94% | 4000,00 |
| 11 | Ремонтни дейности | 4500 | 0,00 | 0,00% | 4500,00 |
| 12 | Разходи за закупуване на стикери за адвокатски карти | 720 | 700,00 | 97,22% | 20,00 |
| 13 | Банкови и финансови такси | 1560 | 1620,00 | 103,85% | -60,00 |
| 14 | Разноски по дисциплинарни и съдебни производства | 1000 | 731,50 | 73,15% | 268,50 |
| 15 | Разходи за корпоративен данък | 500 | 0,00 | 0,00% | 500,00 |
| 16 | За печат и доставка на кочани с "договори" | 1500 | 1500,00 | 100,00% | 0,00 |
| 17 | Други разходи (обн.в ДВ, публикации в медиите, непредвидени разходи) | 5500 | 1672,40 | 30,41% | 3827,60 |
|   | **ОБЩО РАЗХОДИ ОТ ДЕЙНОСТТА:** | **143880** | **94857,97** | **65,93%** | **49022,03** |
|   |  |  |   |   |   |
|   | **ІІІ. РАЗХОДИ ЗА ПРИДОБИВАНЕ НА АКТИВИ** |  |   |   |   |
| 1 | За закупуване на материални активи, оборудване и литература | 5000 | 1417,00 | 28,34% | 3583,00 |
|   | **ОБЩО РАЗХОДИ ЗА ПРИДОБИВАНЕ НА АКТИВИ:** | **5000** | **1417** | **28,34%** | **3583** |
|   |  |  |   |   |   |
|   | **ОБЩО РАЗХОДИ ЗА ГОДИНАТА:** | **148880** | **96274,97** | **64,67%** | **52605,03** |
|  |  |  |  |  |  |

При анализ на отчета е видно, че е налице неизпълнение на приходната част на бюджета по перо членски внос – 94,31% (при 87.04% за 2019г. и 92.16% за 2020г.), като неизпълнението в цифрово изражение е в размер 4720 лева (при 10890 лева за 2019г. и 6539.06 лева за 2020г.). И през 2021г. АС положи значителни усилия за събиране на дължимия членски внос, което е видно и от посочените цифри. Изпълнението на бюджета в частта за приходите от членски внос за предходен период е 84,75%, като неизпълнението е в размер на 900 лева. Действията по администриране на задълженията по чл.49, ал.1 от Закона за адвокатурата са ежедневни и независимо, че отнемат значителен ресурс (човешки, времеви, финансов и емоционален), дадоха значителни резултати през изминалия мандат на настоящия АС. В изпълнение на горното образувахме няколко производства по чл.410 ГПК за събиране на дължим членски внос от колеги, чиято дисциплинарна отговорност е погасена по давност. Един от основните принципи, върху които се гради адвокатурата като цяло и в частност Адвокатска колегия-Бургас, е принципът на самоиздръжката. Ето защо и един от приоритетите на АС е осигуряване на достатъчен ресурс, който да позволи подобряване на материалната база и оттам на услугите, които сме в състояние да предложим на членовете на колегията.

Неизпълнение е налице по перо „Лихви по депозитни сметки“, което в цифрово отношение е 35,52 лева, но това очевидно не е по вина на АС, а е свързано с банковите политики по депозитни влогове. Неизпълнение има и по перо „Възстановени разноски по дисциплинарни и съдебни производства“, като при предвиден приход от 300 лева са изпълнени 0 лева. Анализирайки това неизпълнение, следва да отбележим реално извършените през 2021г. разходи по перо „Разноски по дисциплинарни и съдебни производства“ в размер на 731,50 лева, както и обстоятелството, че съдебните производства (по които са основните разходи) все още не са приключили, поради което и не са присъдени съответните разноски в полза на БАК.

Налице е значително преизпълнение по перо „Приходи от НБПП“ за администрирането на правната помощ. От предвидените в бюджета 36000 лева, са постъпили 42547,00 лева или изпълнението е 118,19%, като преизпълнението е в размер на 6547,00 лева. В отчетената сума са включени преведените от НБПП суми за ІV-то тримесечие на 2020г. в размер на 11870 лева и сумите за І, ІІ и ІІІ-то тримесечие на 2021г. Преизпълнението по това перо на практика е значително по-голямо, тъй като в него следваше да бъдат включени и сумите за ІV-то тримесечие на 2021г. от 13266 лева. Това не се случи, защото в случай, че бяхме издали фактура на НБПП и за тази сума, колегията щеше да надхвърли прага за регистрация по ДДС, което не можем да допуснем на настоящия етап. За посочената сума от 13266 лева издадохме фактура в началото на 2022г., като сумата постъпи по сметка на БАК на 17.01.2022г.

**Като цяло изпълнението на приходната част на бюджет 2021г. е в размер на 105,42%, като цифровото изражение на преизпълнението е 8073,38 лева.**

По отношение на разходната част е налице минимално превишение само по перо „Разходи за банкови и финансови такси“, което е свързано със значително увеличените банкови такси в края на отчетната година.

**Като цяло изпълнението на разходната част на бюджет 2021г. е в размер на 64,67%, като цифровото изражение на неизразходваните средства е 52605,03 лева.**

Всеки разход на колегията се одобрява на заседание на АС-Бургас, а платежните нареждания се подписват единствено от председателя на АС-Бургас (като за суми над 1000 лева се полага задължителен втори подпис от зам.-председателя или секретаря на АС), или в негово отсъствие на заместник-председателя на АС-Бургас. Разходите се извършват единствено по банков път, като по този начин се осъществява контрол върху разходването на средства и дългосрочното им документиране, доколкото информация за плащанията се пази и в информационните масиви на банката, обслужваща разплащателната сметка на АК-Бургас.

С цел оптимизиране и по-добра прозрачност на бюджета на АК, добавихме нови пера в приходната и разходната част на бюджета за 2021г.

Както знаете приходите на адвокатската колегия са от нестопанска дейност (месечен и встъпителен членски внос и приходите за събиране и превеждане на членския внос за ВАдвС) и от стопанска дейност за каквато се приемат приходите за администриране на правната помощ. Съответно за приходите от първата дейност не се дължат данъци, докато за приходите от стопанска дейност се дължи корпоративен данък в случай, че приходите от тази дейност надвишават разходите за нея. През 2021г. не са извършвани разходи по перо „Разходи за корпоративен данък“, за дейността през 2020г. тъй като според счетоводните записвания, разходите за стопанската дейност надхвърлят приходите от нея, поради което и финансовият резултат е отрицателен.

Във връзка с необходимостта от осигуряване на адекватна защита на служителите в офиса на колегията и изпълнение на нормативните изисквания за осигуряване на безопасни и здравословни условия на труд, през изминалата 2021г. бяха направени и немалки непредвидени разходи за закупуване на дезинфекционни материали за канцеларията и гардеробната, намираща се в БОС, за осигуряване на лични средства за защита и др.

В резултат на оптимизирането на разходите, предприетите действия по събиране на задължения към адвокатската колегия и умерено рестриктивната разходна политика, и през изминалата финансова година е налице значително повишаване на паричната наличност на АК-Бургас.

Наличните парични средства на АК-Бургас към **01.01.2021г.** са както следва:

* Каса на АК-Бургас – **20,42** лева.

- Депозитна сметка в „Българо-Американска кредитна банка“ АД – **54831,37** евро **(107240,84 лева)**;

- Разплащателна сметка в „Юробанк България“ АД – **6258,95** лева;

- Разплащателна сметка в „Банка ДСК“ ЕАД – **203965,37** лева.

**Общо: 317485,58 лева.**

Наличните парични средства на АК-Бургас към **31.12.2021г.** са както следва:

* Каса на АК-Бургас – **75,38** лева.

- Депозитна сметка в „Българо-Американска кредитна банка“ АД – **54941,03** евро **(107455,31 лева)**;

- Разплащателна сметка в „Юробанк България“ АД – **86067,95** лева;

- Разплащателна сметка в „Банка ДСК“ ЕАД – **186816,35** лева.

**Общият размер на паричните средства на Адвокатска колегия-Бургас към 31.12.2021г. е в размер на 272959,68 лева и 54941,03 евро (107455,31 лева), или 380414,99 лева.**

**Това е поредното доказателство, че констатираната при встъпването на настоящия АС в длъжност значителната липса на парични средства на адвокатската колегия, не се дължи на мултиплицирана с години „счетоводна грешка“, а на други причини!**

**V. Отчетно-изборно събрание на адвокатите от страната.**

На 29.05.2021г. в София се проведе отчетно-изборното събрание на адвокатите от страната. Съгласно нормата на представителство по действащия ЗА – 1 делегат на 40 вписани адвокати, БАК беше представена от 17 адвокати. На предстоящото ОСАС през 2022г., БАК също ще бъде представена от 17 адвокати, които ще се изберат съгласно предвиденото в т.5 от дневния ред на събранието.

**VІ. Правна помощ и определяне на особени представители.**

- брой на вписаните в НРПП адвокати към 31.12.2021г. – 365 (при 369 към 31.12.2020г. и 389 към 31.12.2019г.), т.е. налице е трайна тенденция към намаляване на броя на вписаните в НРПП адвокати;

- брой на служебните защити към 31.12.2021г. – 2517 броя (при 2161 към 31.12.2020г. и 2257 към 31.12.2019г.), от които 1769 броя по ЗПП и 748 особени представителства;

- брой обработени и изпратени до НБПП отчети за 2021г. – 1568 броя (при 1393 за 2020г. и 1406 за 2019г.);

- брой на дежурните адвокати – 130;

- преведени суми от НБПП през 2021г. 42547 лв., от които за 4-то тримесечие на 2020г. 11870 лв., за 1-во тримесечие на 2021г. – 8917 лв., за 2-ро тримесечие – 10748 лв, за 3-то тримесечие – 11012лв. (Сумата за 4-то тримесечие на 2021г. от 13266лв. е преведена на 17.01.2022г.)

 Обезпечаването на нормални условия за администрирането на правната помощ беше основна дейност на настоящия АС и служителите в офиса на БАК и през 2021г. През 2019г. с встъпването на настоящият АС, започна изработването на нов програмен продукт за нуждите на правната помощ. Основната идея, заложена при изработването на продукта беше за по-справедливо разпределение на правната помощ и служебните защити между членовете на АК-Бургас. В тази връзка с решение № 164 от 18.07.2019г. бяха приети Правила на Адвокатски съвет-Бургас за определяне на адвокати за осъществяване на правна помощ и особени представителства по ЗПП, ГПК и НПК. В Правилата бяха заложени ограничения в броя на поетите защити по ЗПП, в броя на приетите особени представителства, в размера на получените възнаграждения като особен представител и т.н. Правилата са публикувани веднага след приемането им в сайта на АК-Бургас и поставени на таблото за обявления в офиса на БАК. Съгласно Правилата, за служебни защитници и особени представители се определят само адвокати, изпълнили задължението си по чл.49, ал.1 от Закона за адвокатурата за месеца, предхождащ искането за определяне на служебен защитник или особен представител. В списъка на дежурните адвокати се включват само такива, които са изрядни към касата на АК-Бургас. С цел максимално обезпечаване на делата за принудително лечение по Закона за здравето и след проведени срещи и разговори с наказателните съдии от БРС, се въведе седмичен график на дежурните за съответния месец адвокати, който се прилага само по дела по ЗЗ. Програмният продукт позволява извършването на справки, вкл. и онлайн по име на адвоката, назначения за определена дата и за определен период, по номер на преписка и др. За разлика от 2020г., през 2021г. АС не е образувал дисциплинарни производства срещу колеги, приели и осъществили правна помощ в нарушение на закона и приетите от АС правила, което показва, че всички се отнасят с необходимата отговорност към правилата за осъществяване на правна помощ.

Обработването на документите във връзка с правната помощ се извършва с помощта на Единната електронна информационна система на Националното бюро по правна помощ. Въведохме електронната размяна на документите, свързани с правната помощ между АК-Бургас и адвокатите, определени за служебни защитници и особени представители. Това освен, че пести време и ресурс е особено подходяща форма за комуникация с оглед епидемичната обстановка в страната от повече от година. Желанието на АС-Бургас е размяната на документи на хартиен носител да бъде сведена до минимум. Във връзка с приетите от НБПП нови правила за отчитане на правната помощ, се увеличи работата на служителите в АК и основно на колегата Пенка Славова, която въпреки това се справя срочно и отговорно със задачите си.

В резултат на полаганите усилия, се констатира разпределението на приетите защити между повече адвокати, което показва, че линията на действие на АС по този въпрос е правилна и ще продължим следването й и през настоящата година.

Особените представители се определят от специално създадения за тази цел програмен продукт на случаен принцип. Постоянна практика е да се връщат искания на съдии и ЧСИ, които не са определили възнаграждението на особените представители, определили са го под минимума, или не са представили доказателства за внасянето му от ищците/взискателите по делата. Независимо, че такова задължение за АС не съществува, се стремим да разпределяме максимално справедливо в рамките на възможното, служебните защити и особените представителства, като това става на случаен принцип. Тук обаче трябва да отбележим, че случайното разпределение, не винаги е тъждествено със справедливото разпределение.

**VІІІ. Членски внос.**

През изминалата 2021г. членовете на адвокатския съвет и служителите на колегията, положиха значителни усилия за събиране на неплатения членски внос както към БАК, така и към ВАдС. Намираме това за резонно не само с оглед на финансовото състояние, в което заварихме колегията при встъпването си, но и с оглед задължението си по закон за опазване, съхраняване и разходване на имуществото на адвокатската колегия. Едва ли някой от вас има съмнение, че липсата на средства в колегията, ще затрудни осъществяването на нормалната й дейност. Адвокатурата освен свободна и самоуправляваща се е и самоиздържаща и самофинансираща се. Основните ни приходи се формират от ежемесечните членски вноски на членовете на колегията. Вноските в АК-Бургас са най-ниските в страната (само в АК-Бургас и в АК-Пловдив членският внос е 10 лева), а неплащането им дори и в този размер, меко казано буди недоумение. Перманентна е дейността по изпращането на покани до неиздължилите се колеги за доброволно плащане на членския внос. Не мога да не споделя със задоволство и благодарност, че много от колегите, запознати с финансовото състояние на колегията и с цел подпомагането й, внасяха предварително дължимите за годината вноски, като по този начин демонстрираха съпричастността си с усилията на адвокатския съвет. Разбира се, отчитаме и значително намалелият обем от работа, което е обективна причина за забавянето в плащането на членския внос при някои колеги.

Основен проблем при събирането на членския внос се оказаха вноските за ВАдС. Както ви е известно с решение №481/12.01.2018г. Висшият адвокатски съвет повиши размера на членския внос от 10 на 20 лева, считано от 01.04.2018г. Това решение е взето от компетентен орган в кръга на правомощията му, не подлежи на обжалване и е влязло в сила. Въпреки това, Общото събрание на АК-Бургас още през 2018г. и 2019г. взе решения, с които препоръча на членовете си да плащат стария размер на членския внос. В тази връзка настоящият адвокатски съвет е поставен в „деликатна“ ситуация като от една страна стоят законовите му задължения да следи за изпълнението на задължението по чл.49, ал.1 от ЗА, за заплащане на дължимите към БАК и ВАдС вноски и да изпълнява задължителните за него на основание чл.122, ал.2 от ЗА решения на ВАдС, а от друга страна стоят двете решения на Общото събрание на БАК за неплащане на новият размер на членския внос. Поставен между посочените две алтернативи, адвокатският съвет взе единствено правилното от законова гледна точка решение, да изпълнява задълженията, вменени му от Закона за адвокатурата, вместо да прави емоционален, но лош прочит на закона. Тълкуването на разпоредбите на ЗА, води до извода, че не е в правомощията на Общото събрание на която и да било адвокатска колегия, да определя размера на месечната членска вноска, дължима за ВАдС, или да решава същият да не бъде плащан. Следва да отбележим, че понастоящем почти всички от членовете на колегията заплащат месечен членски внос за ВАдС в размер на 20 лева, поради което и успяхме да изчистим почти изцяло старите задължения към ВАдС.

Разбира се, адвокатският съвет не може да не отчете, че причина за неплащането в определени случаи е лошото финансово състояние на някои от колегите. В тези случаи се стараем да проявим разбиране, даваме отсрочка или отпускаме финансова помощ на съответните колеги. Но в по-голямата си част неплатените задължения към АК-Бургас са свързани по-скоро с нежелание, отколкото с невъзможност за плащане.

В подкрепа на изложеното, прилагаме получената от ВАдС справка за задълженията на членовете на АК-Бургас към ВАдС към 31.12.2021г. за предходните години, от която ясно се вижда резултата от положените от нас усилия за намаляване на задълженията ни.

Задължения към ВАдвС

|  |  |  |  |  |  |  |
| --- | --- | --- | --- | --- | --- | --- |
| **Година** | **2021** | **2020** | **2019** | **2018** | **2017** | **2016** |
| Към 31.12.2021г. | 13668.00 | 3186.60 | 14843.90 | 18720.68 | 0.00 | 745.00 |
| Към 31.12.2020г. | 0.00 | 15720.60 | 16563.90 | 19770.68 | 0.00 | 745.00 |
| Към 31.12.2019г. | 0.00 | 0.00 | 37989.40 | 28074.74 | 0.00 | 1078.00 |
| Към 31.12.2018г. | 0.00 | 0.00 | 149559.30 | 52552.64 | 0.00 | 1960.00 |

Непогасените към 31.12.2021г. задължения на членове на БАК към ВАдС за 2021г. са в размер на 13668.00 лв.

Коментирайки темата за дължимия към ВАдС членски внос, следва да бъдат споменати и решенията на ВАдС, във връзка с предоставянето на годишните стикери за заверка на адвокатските карти за 2021г. и реакцията от страна на адвокатски съвет-Бургас и отделни членове на колегията.

С решение №2969/09.10.2020г. Висшият адвокатски съвет прие, че *„няма да предоставя стикери за заверка на адвокатските карти за 2021г. без да бъдат издължени месечните вноски към Висшия адвокатски съвет“*.

С решение №3133/11.12.2020г. Висшият адвокатски съвет прие, че „*ежегодната заверка на адвокатската карта, по смисъла на чл.9, ал.5 от Закона за адвокатурата, се извършва чрез полагане на стикер за съответната година. Стикерът се издава и предоставя на всяка адвокатска колегия от Висшия адвокатски съвет, съобразно броя на членовете й, които са изпълнили задълженията си по чл.49, ал.1 от ЗА, към Висшия адвокатски съвет.*“

Съответно от заплатените от АС-Бургас 720 броя стикери, от ВАдС ни бяха изпратени само 512 броя, недостатъчни за покриване на нуждите на всички членове на колегията.

Във връзка с горните решения, в изпълнение на правомощията си по чл.89, т.5 от Закона за адвокатурата и в израз на несъгласие с цитираните решения, адвокатски съвет-Бургас прие следното решение:

*„Съгласно чл.3, ал.2 от Закона за адвокатурата, адвокат може да бъде само лице, положило клетва и вписано в регистъра на адвокатската колегия. Съгласно чл.149 от Закона за адвокатурата, адвокатските регистри са публични, а вписванията в тях имат удостоверително действие. Поради това, качеството адвокат се удостоверява чрез справка в публичните регистри, водени от адвокатската колегия, в която съответното лице е вписано. При необходимост Адвокатски съвет-Бургас издава справка от регистъра на адвокатите и младши адвокатите, удостоверяваща вписването по партидата на съответния адвокат или младши адвокат.“*

Препис от решението на АС-Бургас е изпратен на всички съдилища в района на Апелативен съд-Бургас, Прокуратурите в района на Апелативна прокуратура-Бургас, РУП на територията на Административна област-Бургас, Главния разследващ полицай, ОДМВР, ГД „Изпълнение на наказанията“, Затвор Бургас, ОСлС-Бургас, Арест-Бургас, НАП-Бургас, НОИ-Бургас, Общините в района на Административна област-Бургас, ЧСИ и ДСИ с район на д-ие Окръжен съд-Бургас, Нотариусите с район на действие Районен съд-Бургас и Службите по вписвания в района на Окръжен съд-Бургас.

Решението е изпратено и на Висшия адвокатски съвет и адвокатските колегии в страната, като призовахме членовете на Висшия адвокатски съвет към преосмисляне на поведението им, касаещо както размера на дължимия членски внос към ВАдвС, така и предоставянето на стикерите за годишна заверка на адвокатските карти за 2021г. и ги поканихме не по-късно от 31.12.2020г. да ни изпратят всички заплатени от Адвокатска колегия-Бургас на 30.10.2020г. 720 броя стикери за заверка на адвокатските карти за 2021г.

Против решение №2969/09.10.2020г. на Висшият адвокатски съвет е подадена жалба до ВКС от адвокат Сава Каров, към която се присъединиха адвокат Венелина Фотева и други колеги.

Против решение №3133/11.12.2020г. на Висшия адвокатски съвет беше подадена жалба до ВАС от Адвокатска колегия – Бургас и колегите Венелина Фотева, Елена Даскалова-Радева, Мариана Трифонова, Татяна Иванова, Елена Топузанова, Георги Стоянов, Пламен Киров и Сава Каров. По жалбата ни е образувано адм.дело №933/2021г. по описа на Върховния административен съд. В хода на съдебното производство, всички жалбоподатели се представляват от адв.Венелина Фотева, за чийто професионализъм и положени усилия изказвам искрени благодарности.

**ІХ. Контакти с ръководствата на съдилищата и други институции. Работа в условията на пандемия.**

Във връзка с усложнената епидемична обстановка в страната бяха наложени редица ограничения в нормалния достъп до сградите на съдилищата и канцелариите в тях, както и до всички административни учреждения. Наложи се да пренаредим работните си графици, срещите с клиенти и достъпа до съдилищата и административните учреждения. Това, съчетано с отлива на работа, отлагането на съдебни заседания, пренасрочването на дела и съвпадането на заседания, изключително затрудни нормалната дейност на всеки от нас. С цел решаване на някои съществуващи в ежедневната ни работа проблеми, свързани с дейността на съдилищата, проведохме по наша инициатива няколко официални и множество инцидентни срещи и разговори с председателите на Апелативен съд, Административен съд, Окръжен съд Бургас и Районен съд Бургас, Началника на Бургаския затвор и др. Въведените в страната и в частност в съдилищата противоепидемични мерки, наложиха чести разговори с председателите на съдилища в района и особено с административния ръководител на Окръжен съд Бургас, с който в определени периоди сме контактували почти ежедневно. Усилията ни бяха съсредоточени в намирането на разумен баланс между интересите на адвокатите и клиентите ни и съдебните служители и магистратите. Част от тези разговори бяха свързани с несъобразеното с обстановката насрочване на няколко дела на определени съдии/съдебни състави за един и същи час или в близък времеви диапазон, водещо до неоправдано струпване на хора пред съдебните зали, необходимостта от осигуряване на нормални условия за достъп до канцелариите и за справки по делата, липсата на приток на свеж въздух в коридорите на съдебната палата, достъпът на адвокати в сградата на съдебната палата през създаденият за това отделен вход и т.н.

Адвокатския съвет изпрати до всички съдилища в района писмо с искане за съобразяване на съдебните графици както с необходимостта от спазване на противоепидемичните мерки, така и с натовареността на адвокатите и невъзможността им да бъдат едновременно в няколко съдебни заседания, понякога в различни съдилища и райони.

Във връзка с продължаването на противоепидемичните мерки в страната, адвокатският съвет изготви свое становище с предложения за въвеждане на конкретни мерки в съдебните сгради, което изпрати до съдилищата в района. Част от мерките бяха възприети от административните ръководители и въведени в съответните съдилища.

През изминалата година адвокатският съвет разгледа и всички постъпили сигнали от членове на колегията за неуредици в дейността на съдилищата и административни органи и учреждения, създаващи затруднения за нормалното упражняване на адвокатската дейност и оказа съдействие в случаите, когато това беше възможно.

По повод сигнали от колеги за констатирана в община Созопол порочна практика за изискване на нотариално заверено пълномощно от адвокати, при подаване на искане за издаване на данъчна оценка, респективно за получаването й, председателят на АС изготви и изпрати правно становище и проведе разговори със служители в общината, в резултат на което посочената практика беше преустановена.

**Х. Мероприятия**

За съжаление календарът с мероприятия на Адвокатска колегия Бургас през 2021г. беше изцяло доминиран от въведените в страната противоепидемични мерки и ограниченията, свързани с тях. Не успяхме да проведем нито традиционно организираното от адвокатския съвет отбелязване на Денят на Конституцията – 16.04, нито Денят на българската адвокатура – 22.11. И за двете мероприятия проведохме подготвителна дейност, но преценихме, че следва да подходим разумно и отговорно и да не създаваме условия за увреждане на здравето на колегите, поради което и не финализирахме същите.

Съвместно с РЗИ-Бургас и за улеснение на колегите изготвихме списъци за имунизация на желаещите членове на АК-Бургас.

По решение на АС беше възложено изработването на сребърни значки с логото на адвокатска колегия – Бургас, като договорът за първата партида от сто броя беше подписан в края на 2021г.

В изпълнение на поетите ангажименти, през изминалата 2021г. адвокатският съвет уведомяваше членовете на колегията за всички свои по-важни решения, касаещи дейността ни, за събитията и мероприятията, организирани от АС, ВАдС, НБПП и ЦОА „Кръстю Цончев“, както и за постъпилите във ВАдС искания за даване на становища по различни дела пред КС, ВКС, ВАС, или пред МП по проекти за нормативни актове. Информацията се оповестява на интернет страницата на Адвокатска колегия – Бургас, във ФБ групата на колегията, както и чрез електронни писма до всеки отделен адвокат.

В обобщение мога да кажа, че през изтеклия мандат въведохме пълна счетоводна и документална отчетност, като счетоводството на БАК се води съгласно всички действащи счетоводни стандарти. Обезпечихме технически дейността на канцеларията със скенери, многофункционално устройство и допълнителни компютърни конфигурации, увеличихме електронния обмен на документи между канцеларията и отделните адвокати и НБПП.

Създадохме и се водят редовно и хронологично следните книги и регистри: входяща и изходяща кореспонденция, заповеден регистър, регистър дисциплинарни преписки, регистър сигнали, молби и др., касова книга, която се приключва ежедневно.

В пъти са намалени заварените разходи на канцеларията за мобилни и стационарни телефони.

Изработен е и функционира нов сайт на Адвокатска колегия-Бургас.

Задълженията на членове на АК-Бургас за заплащане на чл.внос към ВАдвС драстично намаляха от 204071,94 лева към 01.01.2019г. на 51164,18 лева към 31.12.2021г.

Изработен е и функционира програмен продукт за определяне на особени представители, служебни защитници и дежурни адвокати.

С Решение № 164 от 18.07.2019г. са приети Правила на адвокатски съвет-Бургас за определяне на адвокати за осъществяване на правна помощ и особени представителства по ЗПП, ГПК и НПК.

С Решение №202/28.05.2020 г. АС-Бургас прие Процедура по разглеждане на заявления за достъп до обществена информация.

С Решение №203/28.05.2020 г. АС-Бургас прие Процедура по администриране на дисциплинарни преписки в АС-Бургас. Въведе се пълна картотека на образуваните в АК-Бургас дисциплинарни дела.

С Решение № 273 – протокол № 23/30.07.2020 г. е сключен договор за изготвяне на оценка на риска и оценка на факторите на работната среда и изготвяне на необходимата документация, съгласно изискванията на ЗЗБУТ, Наредба №5 от 11.05.1999г. за реда, начина и периодичността на извършване на оценка на риска и Наредба №7 от 23.09.1999г. за минималните изисквания за здравословни и безопасни условия на труд на работните места и при използване на работното оборудване.

**ХІ. Обобщена информация за паричните наличности на Адвокатска колегия-Бургас в началото и в края на мандата на настоящия АС:**

1. Налични парични средства към **01.01.2019г.** по банковите сметки на Адвокатска колегия – Бургас:

1.1. Разплащателна сметка в „Банка ДСК“ ЕАД – 61241,49 лв.

1.2. Разплащателна сметка в „Юробанк България“ АД – 6581,95

1.3. Депозитна сметка в „Българо-Американска кредитна банка“ АД – 54503,87 евро (106600,30 лв.)

**Общият размер на паричните средства по банковите сметки на Адвокатска колегия-Бургас към 01.01.2019г. е бил в размер на 67823,44 лева и 54503,87 евро (106600,30 лева при курс 1.95583 лв./1 евро), или 174423,74 лева.**

2. Налични парични средства към **21.02.2019г.**\* по банковите сметки и касата на Адвокатска колегия – Бургас:

2.1. Каса – 149,11 лева;

2.2. Разплащателна сметка в „Банка ДСК“ ЕАД – 62596.96 лева.

2.3. Разплащателна сметка в „Юробанк България“ АД, – 6557.95 лева;

2.4. Депозитна сметка в „Българо-Американска кредитна банка“ АД –54503.87 евро (106600,30 лева).

\* 21.02.2019г. е датата на встъпване на настоящият Адвокатски съвет.

**Общият размер на паричните средства на Адвокатска колегия-Бургас към 21.02.2019г. е бил в размер на 69304,02 лева и 54503,87 евро (106600,30 лева при курс 1.95583 лв./1 евро), или 175904,32 лева.**

3. Налични парични средства към **20.01.2022г.** по банковите сметки и касата на Адвокатска колегия – Бургас:

3.1. Каса на АК-Бургас – 96,10 лева.

3.2. Разплащателна сметка в „Банка ДСК“ ЕАД – 142912,00 лева.

3.3. Разплащателна сметка в „Юробанк България“ АД – 166067,95 лева;

3.4. Депозитна сметка в „Българо-Американска кредитна банка“ АД – 54941,03 евро (107455,31 лева);

**Общият размер на паричните средства на Адвокатска колегия-Бургас към 20.01.2022г. е в размер на 309076,05 лева и 54941,03 евро (107455,31 лева при курс 1.95583 лв./1 евро), или 416531,36 лева.**

От горното е видно, че за периода от встъпването в длъжност на настоящия АС – 21.02.2019г. до 20.01.2022г. паричните средства на АК-Бургас са нараснали с **240627,04** лева. (В тази сума към 20.01.2022г. са включени 18058,50 лева, които следва да бъдат преведени на ВАдС за членски внос), или **нарастването на собствените парични средства на АК-Бургас за периода 21.02.2019г. до 20.01.2022г. е в размер на 222568,54 лева.**

Накрая искам да благодаря на всички основни и резервни членове на адвокатски съвет – Бургас, за дейността им през изтеклите три години и за личната им ангажираност с решаването на проблемите, които заварихме в адвокатската колегия и които ежедневно възникват в хода на работата ни.

Благодаря и на административния секретар г-жа Златина Янева, на техническия сътрудник г-жа Лазарина Георгиева и на адвокат Пенка Славова, за положените усилия и отговорното им отношение към възложените им задачи, както и на г-н Петко Праматаров, обслужващ гардеробната в Окръжен съд-Бургас.

Бъдете здрави!

 ПРЕДСЕДАТЕЛ НА АДВОКАТСКИ СЪВЕТ-БУРГАС:

 АДВОКАТ ЮРИЙ БОШНАКОВ